钦定古今图书集成/理学汇编/文学典/第116卷 > 俞绶
## 钦定古今图书集成/理学汇编/文学典/第116卷 > 俞绶

按《宣城县志》：绶字去文，号涧影。壮谢诸生业，笃志古
学，博览遐搜，随所目涉，辄笔采之，久而成书盈数尺。
居宣之西邬，有小园，中为楼，聚先世所藏卷轴与己
所购典籍充其中，颜之曰“父书楼。”为诗古文词，不加
点窜，长于叙事，得《史》《汉》法度，求者踵接，皆弗辞。或意
到，则置几于园中花竹下，徐步微吟，茗饮数杯，立尽
十馀纸。泗州施端教令范县聘修邑乘，逾年而返，七
十六卒。著有《涧影诗文集》六十卷。